**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 24.10.2019, ora 08.00 – 25.10.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 25.10.2019, ora 7.00**

**RÂURI**

**Debitele au fost** **relativ staționare.**

Debitele se situează, în general, la valori cuprinse între 30-90% din mediile multianuale lunare, mai mici (sub 30%) pe Mara, Tur, Bega Veche, Nera, Cerna, Jijia, Bârlad, unii afluenţi ai Someșului (Sălăuța, Lonea, Fizeș, Lăpuş), ai Crișurilor (Cigher, Valea Roșie, Holod), Mureșului (Comlod, Iara, Hășdate, Vișa, Domald, Secaș, Sebeș, Ampoi, Strei, Râul Mare, Râul Galben), Jiului (Coșuștea, Amaradia) şi Oltului mijlociu și inferior (Ghimbășel, Breaza, Hârtibaciu, Lotru, Cungrișoara, Beica, Olteț).

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor relativ staționare.**

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) **î**n intervalul 24-25.10.2019 **a fost în scădere ușoară, având valoarea de 2250 m3/s**, sub media multianuală a lunii **octombrie (3850 m3/s).**

În aval de Porţile de Fier debitele au fost în scădere pe sectorul Gruia-Galați și staționare pe sectorul Isaccea-Tulcea.

**Debitul la intrarea în ţară** (secţiunea Baziaş) **va fi** **în scădere (2200 m3/s).**

Pe tot sectorul din aval de Porţile de Fier debitele vor fi în scădere.

**2.** **Situaţia meteorologică în intervalul 24.10.2019, ora 08.00 –25.10.2019, ora 06.00**

**În ţară,** în regiunile intracarpatice și în cele sud-vestice, precum și la deal și la munte, vremea s-a menținut frumoasă, iar în orele amiezii deosebit de caldă, cerul a fost senin și doar cu totul izolat dimineața a fost ceață. În restul teritoriului, pe fondul prezenței în prima parte a zilei și din nou noaptea a nebulozității joase și a ceții, local persistente și asociate izolat și trecător cu burniță, valorile diurne s-au situat în marea lor majoritate în jurul celor normale datei. Temperaturile maxime, cu până la 14 grade mai ridicate decât cele climatologic specifice datei în regiunile vestice, s-au încadrat între 11 grade la Tecuci și Darabani și 31 de grade la Gurahonț, iar la ora 06.00 erau temperaturi cuprinse între -2 grade la Miercurea Ciuc și 20 de grade la Șiria și la Moldova Nouă.

**Observație:** de ieri dimineață, de la ora 06.00, au fost în vigoare 18 atenționări cod galben pentru fenomene meteorologice periculoase imediate privind vizibilitatea redusă, emise precum urmează:

-6 de CNPM București pentru Muntenia;

-5 de SRPV Bacău;

-3 de SRPV Sibiu;

-2 de SRPV Craiova;

-1 de SRPV Cluj;

-1 de SRPV Constanța.

**La Bucureşti,** pe fondul prezenței nebulozității joase și a ceții în mare parte a intervalului, temperatura maximă a scăzut semnificativ față de ziua anterioară, apropiindu-se de cea climatologic specifică datei. Vântul a suflat slab. Temperatura maximă a fost de 16 grade la Afumați, 17 grade la Băneasa și 18 grade la Filaret, iar la ora 06.00 se înregistrau 12 grade la toate stațiile meteorologice.

**3. Prognoza meteorologică în intervalul 25.10.2019, ora 08.00 –26.10.2019, ora 8.00**

**În ţară,** în zonele joase din sud și est, în condiții de nebulozitate joasă local persistentă sau ceață, îndeosebi în prima parte a zilei și din nou noaptea, valorile termice se vor situa în jurul mediilor multianuale. În restul teritoriului vremea se va menține frumoasă, iar în orele amiezii deosebit de caldă, cerul va fi mai mult senin, iar ceața se va semnala doar pe arii restrânse la începutul și sfârșitul intervalului, cu o probabilitate mai mare în centru. Vântul va sufla slab până la moderat. Temperaturile maxime se vor încadra între 16 și 29 de grade, mai scăzute în zonele cu ceață persistentă spre 12...13 grade, iar cele minime se vor încadra, în general, între 2 și 14 grade.

**La Bucureşti,** îndeosebi în prima parte a zilei și din nou noaptea, va fi nebulozitate joasă sau ceață, iar în restul intervalului cerul va fi senin. Vântul va sufla în general slab. Valorile termice vor fi mai ridicate decât cele specifice datei, maxima urmând a se situa în jurul valorii de 19 grade, iar cea minimă va fi de 8...9 grade.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 23.10.2019 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

**2. În domeniul solului şi vegetaţiei**

**Garda Forestieră Râmnicu Vâlcea** informează că la data de 23.10.2019, la ora 16:10, s-a produs un incendiu de pădure pe raza Ocolului Silvic Drăgănești-Olt, în zona comunei Dăneasa, jud. Olt. Acesta a afectat o suprafață de 0,2 ha de litieră și a fost stins în aceeași zi, la ora 17:40, de către personalul silvic şi cetățeni.

**Garda Forestieră Timișoara** informează că la data de 22.10.2019, la ora 07:30, s-a produs un incendiu de pădure pe raza Ocolului Silvic Brad, în zona satului Buceș-Vulcan, comuna Buceș, jud. Hunedoara. Acesta a afectat o suprafață de 20 ha de litieră în fondul forestier și 8 ha din pășunile limitrofe. Pentru stingere intervine o echipă formată din personal silvic (24 persoane), pompieri militari (29 persoane) și cetățeni (4 persoane). Se va reveni cu informații.

**Garda Forestieră Ploiești** informează că la data de 23.10.2019, la ora 20:05, s-a produs un incendiu de pădure pe raza Ocolului Silvic Valea Mare, în zona comunei Lude**ș**ti, jud. Dâmbovița. Acesta a afectat o suprafață de 1 ha de litieră și a fost stins în aceeași zi, la ora 22:00, de către personalul silvic şi cetățeni.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**